इस अवसर पर श्री भागवत परिवार के अध्यात्मिक मार्गदर्शन श्री वीरेन्द्र याज्ञिक ने कहा कि आज की पीढ़ी का एक मात्र लक्ष्य पैसा कमाना रह गया है। उन्होंने बताया कि मैने चार्टर्ड एकाउंटेंट की पढ़ाई कर रहे छात्रों से जब पूछा कि वे सफल चार्टर्ड एकाउंटेंट कैसे बन सकते हैं तो उनमें से अधिकांश ने कहा कि हेराफेरी करके। जब युवा पीढ़ी का सोच इस स्तर पर आ जाए तो हमें इस पर चिंता करनी चाहिए कि हम अपनी इस पीढ़ी को वो मूल्य, वो संस्कार और वो चरित्र क्यों नहीं दे पाए जो उन्हें ईमानदार व निष्ठावन बनाए। उन्होंने कहा कि श्री भागवत परिवार विभिन्न गतिविधियों, आयोजनों व कार्यक्रमों के माध्यम से युवी पीढी को उन जीवन मूल्यों से जोड़ने की कोशिश कर रहा है जो उन्हें सही दिशा दे सके। इसी कड़ी में श्री भागवत परिवार ने अतुल्य भारत ग्रंथ का प्रकाशन किया है जिसमे भारतीय विरासत, कला, साहित्य, संस्कृति, अध्यात्म, धर्म और जीवन शैली से जुड़े रोचक, शोधपूर्ण लेख प्रकाशित किए गए हैं।